**Nyt VEGA Magasin på gaden**
*For ottende gang har VEGA samlet interviews med nye, lysende kunstnere, de bedste koncertfotos og bandomtaler m.m. i VEGA Magasinet Vol. 8, der udkommer i dag.*
Det bobler derude. Af ny musik og overraskende koncertoplevelser. Både i Danmark og i udlandet dukker nye stjerner op, og mange af dem lægger vejen forbi VEGA i efteråret. I det [nyeste nummer](http://issuu.com/vegadk/docs/vega8%22%20%5Ct%20%22_blank) af VEGA Magasinet, har vi snakket med flere af fremtidens kunstnere for netop at sætte fokus på alt det nye, skønne musik.

**De bedste, der kommer**

Fra Danmark finder man på forsiden [Mads Björn,](http://vega.dk/arrangementer/mads-bjrn-7347.html%22%20%5Ct%20%22_blank) der tidligere i år slog igennem med sine drømmende og folkede pop-sange, og inde i bladet møder vi internationale, up-coming kunstnere som britiske [Django Django](http://vega.dk/arrangementer/django-django-8126.html%22%20%5Ct%20%22_blank), der fjoller rundt og fortæller om deres skæve festrock.

Vi har også snakket med den canadiske soul-sangerinde [Cold Specks](http://vega.dk/arrangementer/cold-specks-7888.html%22%20%5Ct%20%22_blank) med den kuldegys-fremkaldende sprøde stemme om det at være genert og skrive private sange.

Under VEGA Highligts finder man udvalgte koncerter, som man kan opleve i efteråret, og i fotoreportagerne og koncertbillederne kan du se VEGA-fotografernes bedste pletskud fra tidligere koncerter.

**VEGA og musikken**

VEGA Magasinet er også læsernes kig ind bag VEGAs mahogni-ternede facade. I VEGA Magasinet nr. 8 fortæller vi om, hvordan Store VEGA nu er fuld af miljøvenligt LED-lys, vi møder en bartender, der har 10 års jubilæum, vi er med på Roskilde Festival med de frivillige, og vi dykker ned under VEGA og finder husets spøjse detaljer.

**En del af byen**

VEGA Magasinet vil i løbet af den næste uge dukke op på cafeer, i biografer og kaffebarer og mange andre steder i København. Man vil også kunne tage magasinet med hjem, når man har været til koncert i VEGA eller Ideal Bar. Eller man kan læse VEGA Magasinet Vol. 8 online lige [her](http://issuu.com/vegadk/docs/vega8):